tttarun/llama2_hindi huggingface dataset:
भारतीय मानसून सबसे जटिल भू-भौतिकीय घटनाओं में से एक बना हुआ है। इस कथन के आलोक में भारतीय मानसून के आरंभ की प्रक्रिया की व्याख्या कीजिये।
उत्तर :
दृष्टिकोण:
भारतीय मानसून की घटना का संक्षेप में वर्णन करते हुए उत्तर की शुरुआत कीजिये।
भारतीय मानसून की शुरुआत की प्रक्रिया बताइये।
उपयुक्त निष्कर्ष दीजिये।
परिचय
भारतीय मानसून को पवनों के मौसमी उलटफेर के रूप में वर्णित किया जा सकता है। भारतीय मानसूनी हवाएँ गर्मी के दौरान समुद्र से भूमि की ओर तथा सर्दियों के दौरान भूमि से समुद्र की ओर चलती है।
भारतीय मानसून की प्रक्रिया को दो चरणों में समझा जा सकता है, दक्षिण-पश्चिम मानसून की शुरुआत और मानसून का निवर्तन।
दक्षिण-पश्चिम मानसून की शुरुआत:
तापमान में अंतर: भूमि और पानी के ऊष्मण और शीतलन में अंतर भारत के भू-भाग पर कम दबाव और हिंद महासागर क्षेत्र पर उच्च दबाव बनाता है।
ITCZ का स्थानांतरण: इससे गंगा के मैदान पर गर्मियों में इंटर-ट्रॉपिकल कन्वर्जेंस ज़ोन (ITCZ) की स्थिति में बदलाव होता है। इस स्थिति में ITCZ को अक्सर मानसून द्रोणी कहा जाता है।
हवाओं का झुकना: दक्षिणी गोलार्द्ध की दक्षिण-पूर्वी व्यापारिक पवनें भूमध्य रेखा को पार करती हैं और कोरिओलिस बल के प्रभाव में दक्षिण-पश्चिम से उत्तर-पूर्व दिशा में बहने लगती हैं।
जैसे ही ये पवनें गर्म हिंद महासागर की ओर बहती हैं, वे नमी ग्रहण करती हैं।
पश्चिमी जेट स्ट्रीम की वापसी: ITCZ की स्थिति में बदलाव का संबंध पश्चिम भारतीय मैदान व हिमालय के दक्षिण में पश्चिमी जेट स्ट्रीम की स्थिति में बदलाव की घटना से भी संबंधित है।
पूर्वी जेट स्ट्रीम की शुरुआत: पश्चिमी जेट स्ट्रीम के इस क्षेत्र से हटने के बाद ही पूर्वी जेट जेट स्ट्रीम (सोमाली जेट) 15°N अक्षांश में स्थापित हो जाती है।
इस जेट स्ट्रीम को भारत में मानसून के आगमन के लिये ज़िम्मेदार माना जाता है। जैसे ही ये पवनें भूमि के पास पहुँचती हैं, उनकी दक्षिण-पश्चिमी दिशा उत्तर पश्चिमी भारत पर कम उष्मीय दबाव द्वारा संशोधित हो जाती है।
मानसून को शाखाओं में विभाजित करना: मानसून का आगमन भारतीय भूभाग में दो शाखाओं से होता है:
अरब सागर शाखा: मानसूनी हवाएँ अरब सागर में उत्पन्न होती हैं।
बंगाल की खाड़ी की शाखा: म्याँमार के तट के साथ अराकान पहाड़ियाँइस शाखा के एक बड़े हिस्से को भारतीय उपमहाद्वीप की ओर भेजती है।
निष्कर्ष
इन दो शाखाओं के चलते ही एक शाखा अरब सागर की तरफ से मुंबई, गुजरात एवं राजस्थान होते हुए आगे बढ़ती है तो दूसरी शाखा बंगाल की खाड़ी से पश्चिम बंगाल, बिहार, पूर्वोत्तर होते हुए हिमालय से टकराकर गंगीय क्षेत्रों की ओर मुड़ जाती है और इस प्रकार जुलाई के पहले सप्ताह तक पूरे देश में अत्यधिक वर्षा होने लगती है।
यह भारत में एक बड़ी भूमिका निभाता है और इसमें सामाजिक तथा राजनीतिक के साथ ही आर्थिक निहितार्थ भी हैं।
चुनाव प्रक्रिया में प्रौद्योगिकी के बढ़ते उपयोग ने साइबर सुरक्षा को एक महत्त्वपूर्ण मुद्दा बना दिया है। विश्लेषण कीजिये।
प्रश्न का उत्तर जल्द ही प्रकाशित होगा।
पश्चिमी विक्षोभ की व्याख्या करते हुए भारतीय मौसम प्रणालियों पर उसके प्रभाव का वर्णन कीजिये।
उत्तर :
दृष्टिकोण
पश्चिमी विक्षोभ को परिभाषित करके उत्तर की शुरुआत कीजिये।
भारतीय मौसम प्रणालियों पर पश्चिमी विक्षोभ के प्रभाव की चर्चा कीजिये।
उपयुक्त निष्कर्ष दीजिये।
परिचय
‘पश्चिमी विक्षोभ’ एक मौसमी परिघटना है जो पछुआ पवनों के ऊपरी वायु परिसंरचरण क्षेत्र में विकसित एक निम्न वायुदाब का क्षेत्र या गर्त है, जो हवा के तापमान, दाब एवं वायु संचार प्रणाली में परिवर्तन लाकर वर्षण की दशा उत्पन्न करता है।
ये हवाएँ राजस्थान, पंजाब और हरियाणा में तीव्र गति से बहती हैं। ये उप-हिमालयी पट्टी के आस-पास पूर्व की ओर मुड़ जाती हैं और सीधे अरुणाचल प्रदेश तक पहुँच जाती हैं। इससे गंगा के मैदानी इलाकों में हल्की वर्षा और हिमालयी पट्टी में हिमवर्षा होती है।
भारतीय मौसम प्रणालियों पर पश्चिमी विक्षोभ का प्रभाव:
पश्चिमी विक्षोभ भारत की कुल वार्षिक वर्षा के 5-10% हेतु उत्तरदायी होता है। यह उत्तर-पश्चिम भारत में सर्दियों में होने वाली वर्षा और प्री-मानसून सीजन की बारिश का कारण है।
पश्चिमी विक्षोभ आमतौर पर बादल वाली रात, उच्च तापमान और असामान्य बारिश से जुड़ा होता है।
गेहूँ सबसे महत्त्वपूर्ण फसलों में से एक है, जो भारत की खाद्य सुरक्षा को पूरा करने में मदद करती है। गेहूँ और अन्य रबी फसलों की वृद्धि में पश्चिमी विक्षोभ से होने वाली वर्षा का बहुत महत्त्व है।
हालाँकि मज़बूत पश्चिमी विक्षोभ से अत्यधिक वर्षा होती है जो फसल क्षति, भूस्खलन, बाढ़ और हिमस्खलन का कारण बन सकता है।
दूसरी ओर कमज़ोर पश्चिमी विक्षोभ से उत्तर भारत में फसल पैदावार में कमी और पानी से संबंधित समस्याएँ देखने को मिलती है।
ये हिमालय के ऊपरी क्षेत्र में हिमपात हेतु उत्तरदायी हैं जो भारत के सदाबहार नदियों की सततता एवं पर्यटन के दृष्टिकोण से महत्त्वपूर्ण है।
यह शीतकाल में वर्षा कर भौम जल स्तर को ऊपर उठाने एवं जल संचयन को बढ़ावा देता है।
यह प्रवासी पक्षियों के लिये अनुकूल दशा प्रदान करता है।
यह संपूर्ण पर्यावरण एवं पारिस्थितिकी की उत्पादकता व पोषण स्तर में वृद्धि लाता है।
निष्कर्ष
पश्चिमी विक्षोभ को आमतौर पर एक अनुकूल लाभकारी घटना के रूप में देखा जाता है। हालाँकि जलवायु परिवर्तन के चलते बादल फटने और ओलावृष्टि जैसी प्राकृतिक आपदाएँ उत्पन्न होती हैं।
विश्व भर में महासागरीय धाराओं की उत्पत्ति के लिये उत्तरदायी प्रमुख कारकों पर चर्चा कीजिये।
उत्तर :
हल करने का दृष्टिकोण
महासागरीय धाराओं को परिभाषित करते हुए उत्तर की शुरुआत कीजिये।
महासागरों की उत्पत्ति के लिये ज़िम्मेदार प्रमुख कारकों पर चर्चा कीजिये।
उपयुक्त निष्कर्ष दीजिये।
परिचय
समुद्र में जल की निरंतर गति को ही महासागरीय धाराएँ कहते हैं जो समुद्र में निर्धारित मार्ग और नदियों के प्रकार का अनुसरण करती हैं। समुद्र में धाराओं की दो प्रणालियाँ संचालित होती हैं, पहली प्रणाली को सतही परिसंचरण कहते हैं जो समुद्र की ऊपरी परतों से संबंधित होता है और दूसरा गहरा संचरण होता है जो गहरे समुद्र तल से संबंधित होता है।
महासागरीय धाराएँ हवा, तापमान और लवण में अंतर, पानी के द्रव्यमान में घनत्व अंतर,गुरुत्वाकर्षण और भूकंप या तूफान जैसी घटनाओं के कारण उत्पन्न हो सकती हैं।
गुरुत्वाकर्षण: समुद्र में सतह की धाराएँ वैश्विक पवन प्रणालियों द्वारा संचालित होती हैं जो सूर्य से प्राप्त ऊर्जा द्वारा संचालित होती हैं। इसके अलावा, पृथ्वी के घूर्णन से उत्पन्न कोरिओलिस बल भी धाराओं को प्रभावित करता है।
भूमंडलीय पवनें:
धाराओं का सतही परिसंचरण, हवा की दिशा से निर्धारित होता है।
सतही हवा से चलने वाली धाराएँ लैंडफॉर्म के साथ मिलकर गहरी जल धाराएँ बनाते हुए अपवेलिंग धाराएँ उत्पन्न करती हैं।
घनत्व में अंतर: थर्मोहैलाइन परिसंचरण के रूप में ज्ञात प्रक्रिया के माध्यम से तापमान (थर्मो) और लवणता (हैलाइन) में अंतर के कारण पानी के द्रव्यमान में उत्पन्न घनत्व अंतर के चलते भी धाराएँ उत्पन्न होती हैं।
ये धाराएँ पानी के द्रव्यमान द्वारा पोषक तत्वों, ऑक्सीजन और ऊष्मा को भी गहरे समुद्र में ले जाती हैं।
समसामयिक घटनाएँ: विशाल तूफान और पानी के नीचे भूकंप जैसी भूगर्भीय घटनाएँ शक्तिशाली समुद्री धाराओं को भी गति प्रदान कर सकती हैं, जब वे उथले पानी और समुद्र तट पर पहुँचती हैं, तो अंतर्देशीय जल को बड़े पैमाने पर संचालित करती हैं।
भूकंप, पानी की संतृप्त तलछट के नीचे की ओर गति को और भी तेज कर सकते हैं, जिससे मज़बूत आविल धाराएँ उत्पन्न होती हैं।
स्थलाकृति: जब धाराएँ एक विस्तृत क्षेत्र से एक संकीर्ण क्षेत्र तक सीमित हो जाती हैं तो ये बहुत शक्तिशाली हो सकती हैं।
समुद्र तल पर एक रिज प्रणाली में संकीर्ण माध्यम में या एक सीवन के आसपास बहने वाले धाराएं आसपास के जल की तुलना में कहीं अधिक शक्तिशाली होती हैं।
यह जीवों के वितरण और इसके साथ-साथ जीवों का अध्ययन करने से संबंधित वैज्ञानिकों और उनके उपकरणों को प्रभावित करते हैं।
निष्कर्ष
महासागरीय धाराएँ वैश्विक कन्वेयर बेल्ट के रूप में कार्य करती हैं और इस प्रकार पृथ्वी के कई क्षेत्रों की जलवायु को निर्धारित करने में एक प्रमुख भूमिका निभाती हैं।
कार्स्ट स्थलाकृति के अंतर्गत निर्मित विभिन्न प्रकार की भू-आकृतियों की व्याख्या कीजिये।
प्रश्न का उत्तर जल्द ही प्रकाशित होगा।
‘ऊष्मा बजट’ क्या है और यह पृथ्वी के वातावरण में तापमान को किस प्रकार प्रभावित करता है?
उत्तर :
हल करने का दृष्टिकोण:
पृथ्वी का ऊष्मा बजट क्या है, इसे परिभाषित करते हुए उत्तर की शुरुआत करें।
एक उपयुक्त आरेख के साथ ऊष्मा बजट पर चर्चा करें और बताएँ कि यह पृथ्वी के तापमान को कैसे प्रभावित करता है।
संक्षिप्त निष्कर्ष दें।
पृथ्वी एक निश्चित मात्रा में सूर्यातप (लघु तरंगें) प्राप्त करती है और स्थलीय विकिरण (दीर्घ तरंगों) के माध्यम से अंतरिक्ष में पुनः ऊष्मा छोड़ देती है।
ऊष्मा के इस प्रवाह के माध्यम से पृथ्वी अपने तापमान को संतुलित रखती है। इसी प्रक्रिया को पृथ्वी का ऊष्मा बजट कहा जाता है।
पृथ्वी का प्रत्येक भाग सूर्य से समान मात्रा में सूर्यातप प्राप्त नहीं करता है। ध्रुवीय क्षेत्रों की तुलना में भूमध्यरेखीय क्षेत्र अधिक सूर्यातप प्राप्त करते हैं। वायुमंडल और महासागरीय सतहें, संवहन, वर्षा, हवाओं और समुद्र के वाष्पीकरण इत्यादि के माध्यम से ऊष्मा बजट को असंतुलित नही होने देते हैं।
वातावरण एवं महासागरीय परिसंचरण की इस प्रक्रिया से निम्न तरीकों से पृथ्वी पर तापमान का संतुलन बना रहता है:
इसके ज़रिये जलवायु में ऊष्मा का न केवल भूमध्य रेखा से ध्रुवों की ओर, बल्कि पृथ्वी की सतह और निचले वातावरण से लेकर अंतरिक्ष तक सौर ताप का पुनर्वितरण होता है।
जब सौर ऊर्जा की आने वाली किरणें अंतरिक्ष में उत्सर्जित ऊष्मा द्वारा संतुलित होती हैं, तो पृथ्वी पर विकिरण का संतुलन बना रहता है एवं वैश्विक तापमान अपेक्षाकृत स्थिर होता है।
भूमध्य रेखा से 40° उत्तरी और दक्षिणी अक्षांशीय क्षेत्रों को प्रचुर मात्रा में सूर्य का प्रकाश प्राप्त होता है, अतः वे ऊर्जा अधिशेष क्षेत्र हैं। 40° उत्तर और दक्षिण अक्षांशों से परे के क्षेत्र सूर्य के प्रकाश से प्राप्त होने वाली ऊष्मा की तुलना में अधिक ऊष्मा उत्सर्जित करते हैं, अतः वे ऊर्जा की कमी वाले क्षेत्र हैं।
वायुमंडल (वायुमंडलीय पवनें) और महासागर (महासागरीय धाराएँ) उष्णकटिबंधीय (ऊर्जा अधिशेष क्षेत्र) से ध्रुवों (ऊर्जा की कमी वाले क्षेत्रों) की ओर अधिक ऊष्मा का स्थानांतरण करते हैं।
अधिकांश ऊष्मा का हस्तांतरण मध्य-अक्षांश यानी 30° से 50° [जेट स्ट्रीम और चक्रवात का अध्ययन करते समय] के मध्य होता है, अतः इस क्षेत्र में कई तूफान आते रहते हैं।
इस प्रकार निम्न अक्षांशों से अधिशेष ऊष्मा का स्थानांतरण उच्च अक्षांशों में ऊष्मा की कमी वाले क्षेत्रों में होते रहने से पृथ्वी की सतह पर ऊष्मा संतुलन बना रहता है।
निष्कर्ष
सूर्य उष्मा का अंतिम स्रोत है और पृथ्वी पर विभिन्न क्षेत्रों द्वारा सूर्य से प्राप्त ऊष्मा में अंतर सभी प्रकार के जलवायु विशेषताओं के पीछे अंतिम कारण है। इसलिये विभिन्न मौसमों जैसे- हवा प्रणाली, दबाव प्रणाली, वर्षा आदि को समझने के लिये विभिन्न मौसमों में तापमान के वितरण के पैटर्न को समझना आवश्यक है।
राष्ट्र संघ की महत्त्वपूर्ण विशेषताएँ और उपलब्धियाँ क्या थीं? इसकी विफलता के कारणों को भी बताइये।
प्रश्न का उत्तर जल्द ही प्रकाशित होगा।
औद्योगीकरण के पूंजीवादी और समाजवादी पैटर्न का विकास किस कारण से हुआ? विवेचना कीजिये।
उत्तर :
हल करने का दृष्टिकोण:
संक्षिप्त रूप से पूंजीवाद और समाजवाद पर चर्चा करते हुए उत्तर की शुरुआत करें।
पूंजीवादी और समाजवादी पैटर्न का विकास के कारणों पर चर्चा करें।
संक्षिप्त निष्कर्ष दें।
पूंजीवाद को एक ऐसी आर्थिक प्रणाली के रूप में परिभाषित किया गया है, जिसमें उत्पादन, व्यापार और उद्योग के साधनों पर स्वामित्व एवं नियंत्रण निजी व्यक्तियों या निगमों द्वारा किया जाता है। इसके अलावा इसे मुक्त बाज़ार अर्थव्यवस्था के रूप में जाना जाता है।
समाजवादी अर्थव्यवस्था को एक ऐसी अर्थव्यवस्था के रूप में परिभाषित किया गया है, जिसमें संसाधनों का स्वामित्व, प्रबंधन और विनियमन राज्य द्वारा किया जाता है। इस तरह की अर्थव्यवस्था का आशय यह है कि संसाधनों पर सभी लोगों का समान अधिकार है, अत: प्रत्येक व्यक्ति को उत्पादन में हिस्सा मिलना चाहिये।
औद्योगीकरण का पूंजीवादी पैटर्न:
पूंजीवाद का उदय दुनिया के इतिहास में औद्योगीकरण के साथ हुआ, साथ ही नए आर्थिक संस्थान (जैसे- बैंकिंग, बीमा) और दुनिया को बदलने वाली नई तकनीक भी आई।
सत्रहवीं शताब्दी में यूरोप में पुनर्जागरण के परिणामस्वरूप, विज्ञान, दर्शन और व्यापार के तरीके उपयोगितावादी दृष्टिकोण से लागू किये जा रहे थे।
यूरोपीय देशों ने नए बाज़ारों की खोज की और औद्योगिक क्रांति (जिससे भारी मशीनरी का प्रयोग होने लगा एवं श्रम आधारित अर्थव्यवस्था कमज़ोर हुई) का नेतृत्व किया। औद्योगिक क्रांति के दौरान बड़े पैमाने पर उत्पादन किया गया।
हालाँकि उत्पादन के इस पूंजीवादी तरीके के कारण दुनिया भर में अलग-अलग वर्गों के बीच असमानता उत्पन्न हुई और साम्राज्यवादी व्यवस्था का विस्तार हुआ।
इसके कारण कार्ल मार्क्स और फ्रेडरिक एंजेल्स ने पूंजीवाद का विरोध शुरू कर दिया। हालाँकि वर्ष 1919 में रूसी क्रांति और तत्कालीन सोवियत संघ (अब रूस) की स्थापना के बाद समाजवाद अस्तित्व में आया।
औद्योगीकरण का समाजवादी पैटर्न
औद्योगीकरण का समाजवादी पैटर्न सहकारी उद्यम और सामुदायिक उद्यम के विभिन्न रूपों पर ज़ोर देता है, जिसमें जनता समग्र रूप से लाभान्वित होती है।
समाजवादी पैटर्न के कारण ट्रेड यूनियनों और लेबर सिंडिकेट की सहायता से या उनकी सहायता के बिना भी राजनीतिक दल मज़बूत हुए।
राज्य नियंत्रित अर्थव्यवस्था के साथ सरकारें मज़बूत हुईं। इन सरकारों ने जनकल्याण को लक्षित करते हुए अर्थव्यवस्था को नियोजित किया। इस तरह की परिपक्व अर्थव्यवस्था को नियोजित अर्थव्यवस्था कहा जाता था।
हालाँकि अधिकांश समाजवादियों को डर था कि इस तरह की अर्थव्यवस्था में शोषण के समाधान के बजाय राज्य प्रायोजित शोषण और अधिक बढ़ सकता है, साथ ही राज्य का अर्थव्यवस्था पर नियंत्रण बढ़ सकता है।
निष्कर्ष
पूंजीवाद पूंजी को बढ़ावा देता है लेकिन इससे बुर्जुआ और सर्वहारा वर्ग के बीच खाई बढ़ती जाती है। समाजवाद अमीर और गरीब के बीच की खाई को पाटता है लेकिन यह लोगों की कड़ी मेहनत और प्रतिस्पर्धा की भावना को कम करता है, जिसके कारण देश का सकल घरेलू उत्पाद नीचे गिर सकता है और प्रति व्यक्ति आय कम हो सकती है। हर सिक्के के दो पहलू होते हैं, अतः यह कहना बहुत मुश्किल है कि कौन सा तरीका दूसरे से बेहतर को सकता है।
बौद्ध धर्म और जैन धर्म के मूल सिद्धांतों के बीच समानताओं तथा असमानताओं पर चर्चा कीजिये।
उत्तर :
हल करने का दृष्टिकोण
दोनों धर्मों की उत्पत्ति का उल्लेख करते हुए उत्तर प्रारंभ करें।
बौद्ध धर्म और जैन धर्म के बीच समानता और असमानता पर चर्चा करें।
संक्षिप्त निष्कर्ष दें।
उत्तर: महावीर और बुद्ध ने क्रमशः जैन और बौद्ध धर्म की स्थापना की। बौद्ध धर्म की तरह जैन धर्म का उदय भी वैदिक धर्म में व्याप्त कर्मकांड की प्रतिक्रिया स्वरूप हुआ। यद्यपि दोनों धर्म समकालीन थे एवं आमतौर पर उनमें कई समानताएँ भी थीं किंतु उनकी कुछ अलग-अलग विशेषताएँ भी थीं।
समानताएँ
दोनों धर्म उपनिषदों और अन्य हिंदू धार्मिक संप्रदायों के दर्शन से प्रेरित थे। उदाहरणतः जीवन का अंतिम लक्ष्य मोक्ष है।
दोनों धर्मों ने सामाजिक रूप से वंचित और हाशिये पर रहने वाले वर्गों के प्रति सहानुभूति दिखाई और अपने साथ समाज के विभिन्न वर्गों के लोगों को शामिल किया।
दोनों का मानना था कि निर्वाण या मोक्ष जन्म और मृत्यु की शाश्वत शृंखला से मुक्त होता है।
दोनों ने मोक्ष प्राप्ति के साधन के रूप में कर्मकांड या ईश्वर की आराधना और भक्ति के बजाय मज़बूत नैतिक सिद्धांतों पर ज़ोर दिया।
असमानताएँ
बौद्ध धर्म के विपरीत जैन धर्म इतिहास में कई तरह के परिवर्तनों का सामना करने के बावजूद भारत में बना रहा। ऐसा इसलिये हुआ क्योंकि जैन धार्मिक अनुशासन का सख्ती से पालन करते हैं। हालाँकि विदेशों में इसकी तुलना में बौद्ध धर्म उदार बना रहा और फलता-फूलता रहा।
जैन धर्म जीवन के प्रति अधिक समग्र दृष्टिकोण में विश्वास करता है। इसके अनुसार प्रकृति की हर जीवित और निर्जीव चीज़ की अपनी आत्मा होती है, जबकि बौद्ध धर्म ऐसा नहीं मानता है।
बौद्ध धर्म पुरुषों और महिलाओं के बीच भेदभाव नहीं करता है, लेकिन जैन धर्म के अनुसार गृहस्थ महिला और पुरुष मोक्ष नहीं प्राप्त कर सकते हैं।
जैन शिक्षण का तत्त्व अहिंसा है जैसे- पशु बलि का विरोध करना। बौद्ध धर्म में अहिंसा की अवधारणा (अहिंसा) अलग है। बौद्ध धर्म के अनुसार, लोगों की आवश्यकता या पारंपरिक आहार के तौर पर जानवरों का मांस खाने की अनुमति दी गई थी।
निष्कर्ष
बौद्ध धर्म और जैन धर्म कभी-कभी एक समान माता-पिता के दो बच्चों के रूप में दिखाई पड़ते हैं किंतु उनमें बहुत कुछ अलग होता है। डब्ल्यू डब्ल्यू हंटर लिखते हैं “जैन धर्म अन्य संप्रदायों से उतना ही स्वतंत्र है, खासकर बौद्ध धर्म से, जितना कि किसी अन्य संप्रदाय से उम्मीद की जा सकती है।
‘श्रेणी भूकंप’ (Earthquake Swarms) पद की व्याख्या कीजिये। ये आफ्टरशॉक् और फोरशॉक् से किस प्रकार अलग हैं।
उत्तर :
हल करने का दृष्टिकोण:
संक्षेप में भूकंप शब्द को परिभाषित करते हुए उत्तर की शुरुआत करें।
आफ्टरशॉक्स और फोरशॉक्स के बारे में चर्चा करें।
श्रेणी भूकंप की विशेषताओं पर चर्चा करें और उनकी तुलना आफ्टरशॉक्स और फोरशॉक्स से करें।
संक्षिप्त निष्कर्ष दें।
श्रेणी भूकंप छोटे भूकंपों का एक अनुक्रम है, जिसमें साफ तौर पर पहचाना जा सकने वाला विशेष मेनशॉक नहीं होता है। श्रेणी भूकंप कई सप्ताह तक रह सकते हैं और अपेक्षाकृत कम परिमाण में हज़ारों भूकंप उत्पन्न कर सकते हैं।
आफ्टरशॉक्स एवं फोरशॉक्स:
फोरशॉक्स वे भूकंप हैं, जो बड़े भूकंप से पहले एक ही स्थान पर आते हैं। एक फोरशॉक् भूकंप की पहचान तब तक नहीं की जा सकती है जब तक कि उस क्षेत्र में बड़ा भूकंप न आ जाए।
आफ्टरशॉक् एक मेनशॉक् या बड़े भूकंप के आने के बाद उसी स्थान पर छोटे-छोटे भूकंपीय झटके आते हैं।
जब भूकंप आता है, तो भूकंप के आसपास की स्थिति नाटकीय रूप से तनावग्रस्त क्षेत्र में बदल जाती है। पृथ्वी अपने संतुलन की अवस्था में वापस आना चाहती है और इसी कारण आफ्टरशॉक् की प्रक्रिया होती है।
आफ्टरशॉक्स समय के साथ कम होते जाते हैं, हालाँकि वे दिन, सप्ताह, महीने या यदि भूकंप काफी बड़ा रहा हो तो वर्षों तक जारी रह सकते हैं।
श्रेणी भूकंप की विशेषताएँ:
श्रेणी भूकंप कम परिमाण के भूकंपों की एक शृंखला है जो एक स्थानीय क्षेत्र में सप्ताह से लेकर महीनों तक की अवधि के दौरान देखे जाते हैं।
जब भूकंपीय ऊर्जा पृथ्वी के अंदर इकट्ठा हो जाती है और कुछ बिंदुओं से थोड़ी-थोड़ी मात्रा में निकलती है तो भूकंप की एक शृंखला का निर्माण होता है।
श्रेणी भूकंप काफी मात्रा में और कम परिमाण के साथ आते हैं जो उस "नियम" का पालन नहीं करते हैं जिसका पालन आफ्टरशॉक्स करते हैं। कभी-कभी यह गड़गड़ाहट या ध्वनि उत्सर्जन के साथ भी उत्पन्न होते हैं।
श्रेणी भूकंप ज्वालामुखियों में सक्रिय होते हैं, जिसके कारण ज्वालामुखी फटने के लिये तैयार रहते हैं, श्रेणी भूकंप पृथ्वी की सतह के नीचे पिघले हुए मैग्मा की मौजूदगी का संकेत हो सकते हैं। हालाँकि सभी श्रेणी भूकंप मैग्मा और ज्वालामुखी से जुड़े नहीं होते हैं, इसका कारण विवर्तनिक बल भी हो सकता है।
उदाहरण के लिये भारतीय भूवैज्ञानिक सर्वेक्षण (जीएसआई) की एक रिपोर्ट में कहा गया है कि भारत के दक्कन पठार क्षेत्र में भूकंपीय तरंगों का अनुभव होने का कारण विवर्तनिक गतिविधियाँ हैं।
यह ऐसे मुख्य भूकंप का पूर्वाभास है जिसका परिमाण बहुत अधिक हो सकता है।
निष्कर्ष
भूकंपीय गतिविधियों को एक बड़े भूकंप एवं उसके बाद आफ्टरशॉक् के रूप में वर्गीकृत किया जा सकता है या श्रेणी भूकंप के रूप में। दोनों ही पृथ्वी की सतह के अंदर भूकंपीय गतिविधि को दर्शाते हैं।
डॉ. भीमराव अंबेडकर ने यह संभव बनाया कि लोग भारत में जातियों के बीच व्याप्त गहन असमानताओं को दूर करने के बारे में न केवल सोचें बल्कि इसकी शुरुआत भी करें। टिप्पणी कीजिये।
उत्तर :
हल करने का दृष्टिकोण:
बी.आर. अंबेडकर पर संक्षिप्त चर्चा करते हुए उत्तर की शुरुआत करें।
दलित चेतना को जगाने में अंबेडकर के योगदान पर चर्चा करें।
उचित निष्कर्ष दें।
स्वतंत्रता पूर्व युग में दलितों के उत्पीड़न का मुद्दा कई नेताओं ने उठाया, जैसे- ज्योतिबा फुले, ई.वी. रामासामी, किंतु भीम राव अंबेडकर के प्रयासों के कारण दलितों का मुद्दा एक देशव्यापी सामाजिक आंदोलन में परिवर्तित हो गया। उन्होंने न केवल भारत के कमज़ोर तबके के लोगों की आवाज़ बुलंद की बल्कि उन्हें एक राजनीतिक पहचान भी दी।
दलित चेतना को जगाने में अंबेडकर का योगदान:
दलित चेतना के जनक: दलित चेतना बढ़ाने में अंबेडकर का अत्यधिक राजनीतिक और साहित्यिक योगदान है, अत: उन्हें सार्वभौमिक रूप से दलित चेतना के जनक के रूप में स्वीकार किया जाता है।
अंबेडकर ने वर्ष 1930 के दशक के दौरान दलितों के अधिकारों के लिये आंदोलन चलाया।
उन्होंने सार्वजनिक पेयजल स्रोतों को सभी के लिये खोलने और सभी जातियों के लोगों को मंदिरों में प्रवेश के अधिकार की मांग की।
उन्होंने खुले तौर पर भेदभाव की वकालत करने वाले हिंदू शास्त्रों की निंदा की और नासिक के कालाराम मंदिर में प्रवेश करने के लिये प्रतीकात्मक प्रदर्शन किया।
दलितों के राजनीतिक अधिकार : उन्होंने दलित अधिकारों की रक्षा के लिये विभिन्न माध्यमों को अपनाया। जैसे- लंदन में गोलमेज सम्मेलन में वह दलितों के प्रतिनिधि थे, जहाँ उन्होंने दलितों के लिये एक अलग निर्वाचक मंडल की मांग की।
वर्ष 1932 में प्रांतीय विधानसभाओं में दलित वर्ग के लिये सीटों का आरक्षण सुनिश्चित करने हेतु डॉ. अंबेडकर और पंडित मदन मोहन मालवीय ने पूना समझौते पर हस्ताक्षर किये गए थे। उल्लेखनीय है कि मदन मोहन मालवीय ने इसे हिंदुओं और महात्मा गांधी की ओर से तथा अंबेडकर ने दलित वर्गों की ओर से इस समझौते पर हस्ताक्षर किये।
भारतीय संविधान की ड्राफ्ट समिति के अध्यक्ष होने के नाते डॉ. अंबेडकर ने सामाजिक, आर्थिक, शैक्षणिक और राजनीतिक क्षेत्रों में दलितों के अधिकारों की रक्षा के लिये कुछ संवैधानिक प्रावधान किये, जैसे- सकारात्मक भेदभाव या वंचित वर्गों के लिये आरक्षण।
दलितों को राजनीतिक पहचान प्रदान करना: अंबेडकर के अनुसार, भारत के लिये जिस तरह से ब्रिटिश साम्राज्यवाद था उसी तरह दलितों के लिये हिंदू साम्राज्यवाद था। उन्होंने वर्ष 1936 में राष्ट्रवाद को दलितों की सामाजिक और राजनीतिक आकांक्षाओं से जोड़ा।
अंबेडकर ने इंडिपेंडेंट लेबर पार्टी की स्थापना की जो बाद में अखिल भारतीय अनुसूचित जाति संघ में परिवर्तित हो गई।
उन्होंने दलित आंदोलन में दार्शनिक दृष्टि का अभाव देखा, इसलिये उन्होंने फ्राँसीसी क्रांति के विचारों- स्वतंत्रता, समानता एवं बंधुत्व के बारे में लिखा।
उन्होंने दलितों को बौद्ध धर्म अपनाने के लिये प्रोत्साहित किया ताकि वे स्वयं को हिंदू अधीनता से मुक्त कर सकें।
निष्कर्ष
भारत में दलित आंदोलन सामाजिक व्यवस्था में समानता एवं सकारात्मक बदलाव लाने के अंबेडकर के प्रयासों का परिणाम है।
कोविड-19 महामारी ने भारत में वर्ग असमानताओं एवं गरीबी को गति दे दी है। टिप्पणी कीजिये।
प्रश्न का उत्तर जल्द ही प्रकाशित होगा।
वर्तमान में लौह एवं इस्पात उद्योगों की कच्चे माल के स्रोत से दूर स्थिति का उदाहरणों सहित कारण बताइये। (150 शब्द) (UPSC GS-1 Mains 2020)
उत्तर :
हल करने का दृष्टिकोण:
लौह और इस्पात उद्योग के प्रमुख स्थानीय कारकों पर संक्षेप में चर्चा करते हुए उत्तर शुरू करें।
कच्चे माल के स्रोत से दूरी जैसे लौह और इस्पात उद्योग के वर्तमान स्थानीय कारकों पर चर्चा करें।
उचित निष्कर्ष दें।
कच्चे माल और बिजली की उपलब्धता लौह एवं इस्पात उद्योग की स्थापना एवं विकास के प्रमुख घटक हैं। 19वीं एवं 20वीं शताब्दी की शुरुआत में प्रसंस्करण के दौरान वज़न की क्षति के कारण शुरुआती इस्पात प्लांट ज़्यादातर उन क्षेत्रों में स्थित थे जहाँ कोयला उपलब्ध था।
हालाँकि समय बीतने के साथ-साथ कच्चे माल की कमी, नई प्रौद्योगिकियों (जैसे बिजली भट्टियाँ) के उदय एवं ईंधन की बचत, परिवहन साधनों आदि ने कच्चे माल के स्रोत से दूर होने के बावजूद लौह और इस्पात उद्योग को बढ़ावा दिया।
कच्चे माल की उपलब्धता के अलावा पूंजी और बाज़ार की व्यवस्था भी लोहा और इस्पात उद्योग सहित उद्योगों के स्थानीयकरण के लिये महत्त्वपूर्ण कारक हैं।
बाज़ार आधारित उद्योग आमतौर पर उन देशों में पाए जाते हैं जहाँ कोयला और लौह अयस्क का भंडार दुर्लभ हो।
उदाहरण के लिये जापान में लौह अयस्क और कोयला दोनों की कमी है तथा लगभग सभी प्रकार के कच्चे माल का आयात विदेशों से किया जाता है। इस वजह से जापानी स्टील प्लांट ज़्यादातर बाज़ार आधारित हैं। ‘टोक्यो-योकोहामा’ और ओसाका - कोबे - हेमजी के लौह इस्पात क्षेत्र बाज़ार आधारित हैं।
परिवहन क्षेत्र लौह एवं इस्पात उद्योग की स्थापना का एक और नियंत्रित कारक है।
कुछ मामलों में मध्यवर्ती स्थानों को कच्चे माल एवं बाज़ार की पहुँच के संदर्भ में अलग-अलग फायदे प्राप्त होते हैं, विशेष तौर पर पोर्ट-आधारित प्लांट को।
उदाहरण के लिये आंध्र प्रदेश में विशाखापत्तनम का वाईजेग स्टील प्लांट पहला पोर्ट-आधारित प्लांट है, जिसका परिचालन वर्ष 1992 में शुरू किया गया था।
कच्चे माल के घटते भंडार के कारण कच्चे माल पर आधारित उद्योगों को अब नुकसान उठाना पड़ रहा है।
इसके अलावा कोयले के उपयोग में भारी कमी और ईंधन-आधारित अर्थव्यवस्था के विकास से उद्योग उन क्षेत्रों में आकर्षित हुए हैं जहाँ परिवहन सस्ता है।
उदाहरण के लिये उद्योगों का ऐसे स्थानों पर स्थानांतरित होना जहाँ सस्ता जल मार्ग या जहाँ परिवहन लागत कम होने या लोडिंग और अनलोडिंग सुविधाओं के चलते कच्चा माल काफी सस्ते दर पर उपलब्ध हो।
निष्कर्ष
आजकल इस्पात संयंत्रों के स्थानीयकरण में तीनों कारकों अर्थात् कोयला, लौह अयस्क और बाज़ार का समान महत्त्व है। हालाँकि किन्हीं दो भौगोलिक कारकों की उपलब्धता स्टील प्लांट साइट का निर्धारण करती है।
हिमालय के हिमनदों के पिघलने का भारत के जल संसाधनों पर किस प्रकार दूरगामी प्रभाव होगा? (150 शब्द) (UPSC GS-1 Mains 2020)
उत्तर :
हल करने का दृष्टिकोण:
हिमालय के महत्त्व पर संक्षेप में चर्चा करते हुए उत्तर की शुरुआत करें।
हिमालय के ग्लेशियरों के पिघलने का जल संसाधनों पर प्रभाव की चर्चा करें।
उचित निष्कर्ष दें।
हिमालय को तीसरा ध्रुव कहा जाता है। नदियों के लिये पानी का प्रमुख स्रोत होने के नाते ये ग्लेशियर दुनिया भर में एक-तिहाई आबादी के लिये जीवन रेखा हैं।
हालाँकि हिमालय के ग्लेशियरों के तेज़ी से पिघलने के कारण भारत के मौसम एवं जल संसाधन पर भारी दबाव पड़ रहा है।
हिमालय के ग्लेशियरों के पिघलने का प्रभाव:
बाढ़ और सूखे की बारंबारता: हिमालय के ग्लेशियर 10 मुख्य नदियों के माध्यम से दो अरब से अधिक लोगों को जीवन रेखा प्रदान करते हैं।
हिमालयी क्षेत्र में 8,790 ग्लेशियल झीलें हैं। अतः ग्लेशियरों के तेज़ी से पिघलने के कारण बाढ़ आ सकती है। उदाहरण के लिये वर्ष 2013 और 2021 में उत्तराखंड में आई भयानक बाढ़।
बड़े हिमनदों के पिघलने के परिणामस्वरूप नदियों में थोड़े समय के लिये जल प्रवाह में अधिक तेज़ी आ सकती है लेकिन उसके बाद प्रवाह कम होने लगेगा और सूखे की स्थिति पैदा होगी।
मानसून पर प्रभाव: हिमालय मानसून परिसंचरण में मौसमी बदलावों और भारत में वर्षा के वितरण पर एक महत्त्वपूर्ण प्रभाव डालता है। भारत में वार्षिक वर्षा के 70% का कारण दक्षिण-पश्चिम मानसून है।
आईपीसीसी के अनुमानों के अनुसार, ग्लेशियरों के पिघलने से ग्रीष्मकाल में निकट अवधि में 4-12% और लंबी अवधि में 4-25% तक वृद्धि की संभावना है।
मानसून के पैटर्न में बदलाव से तूफान की गंभीरता और आवृत्ति बढ़ेगी जो पहाड़ों की स्थिरता के लिये ख़तरनाक हो सकता है, साथ ही यह महत्त्वपूर्ण बुनियादी ढाँचे को नष्ट कर सकता है।
भारतीय नदियों का अस्थिर प्रवाह: हिमनदों के पिघलने से भारतीय नदियों की जल-धारा एवं प्रवाह अस्थिर हो सकता है।
गंगा और ब्रह्मपुत्र जैसी भारतीय नदियाँ आंशिक रूप से हिमनदों से और आंशिक रूप से मानसून से जल ग्रहण करती हैं। मानसून के प्रभावित होने क साथ ही यह कृषि में बाधा उत्पन्न करेगा जिसमें एक बड़ा हिस्सा जल संसाधनों का उपयोग में आता है।
निष्कर्ष
आईपीसीसी की हालिया रिपोर्ट के अनुसार, हिमालय के ग्लेशियर तेज़ी से पिघलने के कारण घटते जा रहे हैं, अगर ग्लोबल वार्मिंग को कम करने हेतु पर्याप्त कदम नहीं उठाए गए तो वर्ष 2100 तक हिंदू-कुश हिमालय के दो-तिहाई ग्लेशियरों के पिघलने की संभावना है।